CELEX: 62020TN0528
Language: da
Date: 2020-08-18 00:00:00
Title: Sag T-528/20: Sag anlagt den 18. august 2020 — Kočner mod Europol

12.10.2020   
            
            
               DA
            
            
               Den Europæiske Unions Tidende
            
            
               C 339/29
            
         
      Sag anlagt den 18. august 2020 — Kočner mod Europol
      (Sag T-528/20)
      (2020/C 339/37)
      Stævningen er affattet på slovakisk
      
         Parter
      
      
         Sagsøger: Marián Kočner (Bratislava, Slovakiet) (ved advokaterne M. Mandzák og M. Para)
      
         Sagsøgt: Den Europæiske Unions Agentur for Retshåndhævelsessamarbejde (Europol)
      
         Sagsøgerens påstande
      
      
                  —
               
               
                  Sagsøgte tilpligtes at betale sagsøger et beløb på 100 000 EUR.
               
            
                  —
               
               
                  Europol tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Med dette søgsmål er der nedlagt påstand om erstatning uden for kontrakt i henhold til artikel 268 TEUF for den skade, som sagsøgeren har lidt som følge af to skadevoldende begivenheder. Ifølge sagsøgeren består den første skadevoldende begivenhed i den omstændighed, at sagsøgte har behandlet sagsøgerens personoplysninger uden tilladelse fra en domstol eller en uafhængig retsinstans, idet sagsøgte har indhentet og uddraget data fra mobiltelefoner og fra en datalækage, der stammer fra sagsøgerens faciliteter (skadevoldende begivenhed nr. 1). Den anden skadevoldende begivenhed består i den omstændighed, at sagsøgte udarbejdede en officiel rapport, hvori det hedder, at sagsøgeren er optaget på den såkaldte »Mafiánsky zoznamy« [»Mafialiste«].
      Til støtte for søgsmålet har sagsøgeren fremsat to anbringender.
      
                  1.
               
               
                  Med det første anbringende gøres det gældende, at sagsøgtes ulovlige adfærd består i den omstændighed, at sagsøgerens personoplysninger, som sagsøgte i henhold til artikel 38, stk. 7, i forordning 2016/794 (1) havde ansvaret for »opbevaringen af«, er lækket. Denne datalækage fra sikre mobiletelefoner udgør en tilsidesættelse af rettigheder, som er beskyttet i henhold til Den Europæiske Unions charter om grundlæggende rettigheder, og henset til årsagssammenhængen mellem denne tilsidesættelse og den skadevoldende begivenhed nr. 1, har sagsøgeren lidt en ikke-økonomisk skade, som sagsøgeren har fastsat til 50 000 EUR for den skadevoldende begivenhed nr. 1.
               
            
                  2.
               
               
                  Det andet anbringende er støttet på optagelsen af sagsøgeren på den såkaldte »Mafiánsky zoznamy«, og det gøres i denne forbindelse gældende, at denne liste ikke er omfattet af nogen lovgivning, hverken på EU-plan eller nationalt plan, i Den Slovakiske Republik eller nogen [anden] EU-medlemsstat, og at optagelsen af sagsøgeren på denne liste uden tvivl udgør en ulovlig lækage af personoplysninger. Set i lyset af Den Europæiske Unions Domstols praksis og Den Europæiske Menneskerettighedsdomstols praksis tilsidesætter disse lister de rettigheder, som beskyttes i medfør af Den Europæiske Unions charter om grundlæggende rettigheder. Sagsøgeren gør gældende, at han, fordi der er en årsagssammenhæng med den skadevoldende begivenhed nr. 2, har lidt en ikke-økonomisk skade, som han anslår til 50 000 EUR.
               
            
         (1)  Europa-Parlamentets og Rådets forordning (EU) 2016/794 af 11.5.2016 om Den Europæiske Unions Agentur for Retshåndhævelsessamarbejde (Europol) og om erstatning og ophævelse af Rådets afgørelse 2009/371/RIA, 2009/934/RIA, 2009/935/RIA, 2009/936/RIA og 2009/968/RIA (EUT 2016, L 135, s. 53).